บาทเคลื่อนไหว30.50-30.90
แนวโน้มเงินบาทในสัปดาห์นี้ (13-17 ก.พ. 2555) อาจเคลื่อนไหวในกรอบ 30.50-30.90 บาทต่อเหรียญสหรัฐ
13 ก.พ. 2555

แนวโน้มเงินบาทในสัปดาห์นี้ (13-17 ก.พ. 2555) อาจเคลื่อนไหวในกรอบ 30.50-30.90 บาทต่อเหรียญสหรัฐ 
โดย..ศุนย์วิจัยกสิกรไทย
โดยคงต้องจับตาเส้นตายการยื่นข้อเสนอปรับโครงสร้างหนี้ระหว่างกรีซกับเจ้าหนี้เอกชน ตลอดจนความชัดเจนของแผนความช่วยเหลือทางการเงินรอบสองจากทางการยุโรป 
นอกจากนี้ ยังมีอีกหลายเหตุการณ์สำคัญ อาทิ การเดินทางเยือนสหรัฐของประธานาธิบดีจีน การนำเสนอแผนงบประมาณปี 2556 ของประธานาธิบดีสหรัฐ การประชุมธนาคารกลางญี่ปุ่น รวมถึงการรายงานตัวเลขเศรษฐกิจสหรัฐที่สำคัญ ได้แก่ ดัชนีตลาดที่อยู่อาศัย ผลสำรวจแนวโน้มธุรกิจของธนาคารกลางสหรัฐ (เฟด) สาขาฟิลาเดลเฟีย ผลสำรวจภาคการผลิตของเฟด สาขานิวยอร์ก เดือน ก.พ. ยอดค้าปลีก ดัชนีราคาผู้บริโภค ดัชนีชี้นำเศรษฐกิจ ข้อมูลการเริ่มสร้างบ้านการอนุญาตก่อสร้าง ผลผลิตภาคอุตสาหกรรมเดือน ม.ค. ข้อมูลเงินทุนไหลเข้าสุทธิสู่ตลาดการเงินเดือน ธ.ค. 2554 รายงานการประชุมเฟดเมื่อวันที่ 2425 ม.ค. และจำนวนผู้ขอรับสวัสดิการว่างงานรายสัปดาห์ 
สำหรับเงินบาทในช่วงสัปดาห์ที่ผ่านมา (610 ก.พ.) ปรับตัวอย่างผันผวน โดยเงินบาทอ่อนค่าในช่วงต้นสัปดาห์ตามแรงขายทำกำไรสกุลเงินเอเชีย หลังจากที่การเจรจาปรับโครงสร้างหนี้ของกรีซยังไร้ความคืบหน้า 
อย่างไรก็ตาม เงินบาทแข็งค่ากลับมาทดสอบระดับ 30.70 บาทต่อเหรียญสหรัฐ ในช่วงกลางสัปดาห์ ท่ามกลางแรงซื้อสุทธิหุ้นไทยของนักลงทุนต่างชาติ ซึ่งสอดคล้องกับการฟื้นตัวขึ้นของสินทรัพย์เสี่ยง เงินยูโร ตลอดจนกระแสเงินทุนไหลเข้ามายังตลาดเอเชีย กระนั้นก็ดี เงินบาทอ่อนค่ากลับมาอีกครั้งในช่วงท้ายสัปดาห์ เช่นเดียวกับเงินเอเชียที่ถูกขายทำกำไรอีกครั้งหลังจากที่ผู้นำสหภาพยุโรปมีการตั้งเงื่อนไขเพิ่มเติมก่อนที่จะอนุมัติแผนช่วยเหลือทางการเงินสำหรับกรีซรอบสองในวันศุกร์ (10 ก.พ.) เงินบาทอยู่ที่ระดับ 30.81 เทียบกับระดับ 30.84 บาทต่อเหรียญสหรัฐ ในวันศุกร์ก่อนหน้า (3 ก.พ.)
ส่วนเงินยูโรแตะระดับสูงสุดในรอบ 2 เดือน ที่ 1.3321 เหรียญสหรัฐต่อยูโร ก่อนลดช่วงบวกเล็กน้อยในช่วงปลายสัปดาห์ โดยเงินยูโรแข็งค่าขึ้นในช่วงต้นกลางสัปดาห์ ท่ามกลางความหวังต่อแผนความช่วยเหลือกรีซ หลังจากผู้นำพรรคร่วมรัฐบาลกรีซสามารถบรรลุข้อตกลงเกี่ยวกับการปฏิรูปเศรษฐกิจเพื่อแลกกับความช่วยเหลือทางการเงินรอบสองจาก EU/IMF ขณะที่ประธานธนาคารกลางยุโรปกล่าวภายหลังการประชุมนโยบายการเงินที่มีมติคงอัตราดอกเบี้ยที่ระดับ 1.0% ว่าเศรษฐกิจยูโรโซนเริ่มมีเสถียรภาพ แม้ว่าจะยังคงอยู่ในระดับต่ำ 
อย่างไรก็ตาม การแข็งค่าของเงินยูโรถูกจำกัดไว้ในช่วงปลายสัปดาห์ เนื่องจากรัฐมนตรีคลังยูโรโซนยังคงตั้งเงื่อนไขเพิ่มเติมก่อนที่จะอนุมัติแผนความช่วยเหลือสำหรับกรีซ 
เงินเยนอ่อนค่าลงหลังจากมีการรายงานว่า ยอดเกินดุลบัญชีเดินสะพัดของญี่ปุ่นลดลงมาอยู่ที่ระดับต่ำสุดในรอบ 15 ปี ซึ่งแตกต่างจากเงินเหรียญสหรัฐ ที่มีปัจจัยบวกจากการปรับลดลงมากเกินคาดของจำนวนผู้ขอรับสวัสดิการว่างงานรายสัปดาห์ของสหรัฐ ในวันศุกร์ (10 ก.พ.) เงินยูโรอยู่ที่ 1.3263 เทียบกับ 1.3143 เหรียญสหรัฐต่อยูโร ในวันศุกร์ก่อนหน้า (3 ก.พ.) ส่วนเงินเยนอยู่ที่ 77.75 อ่อนค่าจากระดับ 76.57 เยนต่อเหรียญสหรัฐ ในวันศุกร์ก่อนหน้า
ด้านตลาดเงินระยะสั้นและตลาดตราสารหนี้ในสัปดาห์นี้ ธนาคารพาณิชย์จะมีการตัดจ่ายเงินภาษีมูลค่าเพิ่มผ่านระบบธนาคารในช่วงต้นสัปดาห์ ทั้งนี้อัตราดอกเบี้ยระยะสั้นในตลาดเงินน่าจะยังทรงตัวต่อเนื่องใกล้ระดับ 3.00% 
ส่วนภาวะตลาดหุ้นสัปดาห์นี้ ดัชนีอาจแกว่งตัวผันผวน โดยต้องระวังแรงขายทำกำไร ภายใต้ภาวะที่ยังคงต้องจับตาประเด็นหนี้ยุโรปที่แม้จะมีความคืบหน้า แต่ก็ต้องรอการตรวจสอบก่อนการอนุมัติเงินช่วยเหลือกรีซรอบสองของ Troika (ECB/EU/IMF) และผลการเจรจาปรับลดหนี้กรีซโดยภาคเอกชน (PSI) อย่างใกล้ชิดต่อไป 
สำหรับรายงานตัวเลขเศรษฐกิจสหรัฐที่สำคัญ ได้แก่ ยอดค้าปลีก การผลิตภาคอุตสาหกรรม เครื่องชี้ตลาดอสังหาริมทรัพย์และดัชนีราคาผู้บริโภค ทั้งนี้คาดว่าดัชนีจะมีแนวรับที่ 1,107 และ 1,073 จุด ขณะที่แนวต้านคาดว่าจะอยู่ที่ 1,122 และ 1,141 จุด ตามลำดับ